KIRJALLINEN KYSYMYS E-1365/00

esittäjä(t): Marielle De Sarnez (PPE-DE) komissiolle

(4. toukokuuta 2000)

Aihe: Lissabonin huippukokouksen jatkotoimet

Lissabonissa 23. ja 24. maaliskuuta pidetyn huippukokouksen kaikki osanottajat totesivat, että talouselämä ja sosiaaliala ovat yhä riippuvaisempia toisistaan ja että ne olisi yhdistettävä.

Aikooko komissio tämän toteamuksen huomioon ottaen vahvistaa yritysten ja oppilaitosten väliseen kumppanuuteen perustuvia ammatillista koulutusta koskevia yhteisiä toimia?

Aikooko komissio luoda puitteet ohjaajien vähimmäiskoulutuksen takaamiseksi ja vahvistaa harjoittelun objektiiviset tavoitteet, riippumatta siitä missä Euroopan valtiossa harjoittelu suoritetaan?

Viviane Redingin komission puolesta antama vastaus

(30. kesäkuuta 2000)

Lissabonin Eurooppa-neuvosto todellakin painotti, että koulutuspolitiikalla on keskeinen osa yhteiskunnan taloudellisessa ja sosiaalisessa uudistamisessa, ja vahvisti joukon määrällisiä tavoitteita lyhyelle ja pitkälle aikavälille. Komissio ryhtyi välittömästi toteuttamaan seuraavia aloitteita voidakseen vastata myönteisesti ammatillista koulutusta koskeviin neuvoston pyyntöihin.

Leonardo da Vinci -ohjelmassa komissio on asettanut etusijalle yhteistyökumppanuuksien muodostamisen ammatillista koulutusta antavien laitosten ja yritysten välillä sekä opettajankoulutuksen parantamiseen. Leonardo da Vinci -ohjelman ensisijaiset tavoitteet vuosille 20002002 tähtäävät opettajankoulutuksen kehittämiseen. Lisäksi liikkuvuutta koskevassa ohjelman osassa on varattu osarahoitusta yritysten ja ammatillista koulutusta antavien oppilaitosten väliselle vaihdolle. Ammattikoulutusta koskevat yhteisön toimet perustuvat kuitenkin EY:n perustamissopimuksen 150 artiklaan (entinen 127 artikla), jonka mukaan yhteisön toiminta tukee ja täydentää jäsenvaltioiden toimia ja pitää täysin arvossa jäsenvaltioiden vastuuta ammatillisen koulutuksen sisällöstä ja järjestämisestä (toissijaisuus). Tämän periaatteen vuoksi komission olisi hankalaa määritellä täsmällisesti yleiset vaatimukset opetushenkilöstön ammatilliselle koulutukselle tai harjoittelujaksojen sisällölle.

Liikkuvuuden edistämiseksi komissio on pyytänyt jäsenvaltioita nopeuttamaan Europassin toteuttamista ja saattamaan sen yleiseen käyttöön. Europassi on asiakirja, jolla osoitetaan, että vuorottelukoulutukseen (koulu-yritys) liittyvä eurooppalainen jakso on suoritettu toisessa jäsenvaltiossa.

Komissio hyväksyi 24. toukokuuta 2000 e-Learning aloitteen(1), jonka tarkoituksena on saada koulutusyhteisö ja taloudelliset ja yhteiskunnalliset toimijat liikkeelle, jotta nopeutetaan ammatillisten koulutusjärjestelmien kehitystä ja Euroopan muuttumista osaamisyhteiskunnaksi. Aloitteen mukaan vahvistetaan julkisen- ja yksityissektorin sekä ammatillisen koulutuksen toimijoiden ja talouselämän välisiä kumppanuuksia. Erityistä huomiota kiinnitetään opettajien ja kouluttajien ammatilliseen koulutukseen, jonka päämääränä on erityisesti harjaannuttaa heitä uuden oppimisteknologian käyttöön.

Tiedonannossaan Työllisyysstrategiat tietoyhteiskunnassa(2) komissio arvioi erityisesti, että yliopistojen olisi muodostettava kumppanuuksia talouselämän kanssa, jotta voidaan varmistaa, että opetuksen sisältö vastaa talouselämän asettamia pätevyysvaatimuksia. Tiedonannossa asetetaan myös tavoite, jonka mukaan kaikkien opettajien on osoitettava hallitsevansa tietoyhteiskunnalle ominaiset taidot.

Euroopan sosiaalirahaston (20002006) työllisyyspolitiikkaan liittyvällä toiminnalla pyritään tukemaan jäsenvaltioita näiden ottaessa käyttöön uusia aktiivisia toimintalinjoja ja järjestelmiä, joilla voidaan torjua työllisyyttä ja parantaa ammatillista pätevyyttä. Sosiaalirahaston tuen piiriin kuuluu nimenomaisesti yhteyksien kehittäminen työelämän, koulutuksen, ammattikoulutuksen ja tutkimuslaitosten välillä.

(1) KOM(2000) 318 lopullinen.

(2) KOM(2000) 48 lopullinen.